
Szteroid és binaftil szerkezeti egységet tartalmazó karbonsavamidok szintézise aminokarbonilezési reakcióban

  A szteroidok a szintetikus kémia fontos alapkövei, melyeket nagy mennyiségben használ fel a gyógyszeripar hormonális készítmények hatóanyagainak előállítása során. Számos sztereogén centrumot tartalmaznak, ennél fogva a sztereokémiai jellegű alapkutatásokban is széles körben alkalmazott modellvegyületek.
  A különböző alapvázak átalakításában – így az általam felhasznált androsztán-származékok esetében is – a hagyományos reakciók mellett a homogénkatalitikus reakciók is előnyösen alkalmazhatók [1-2].
  Az alapvázak új funkciós csoportjainak kiépítése is leegyszerűsödött. Az általam is alkalmazott aminokarbonilezési reakcióval a karbonsavamidok szintézisére új utak nyíltak meg. Karbonsav-kloridok helyett jó távozó csoportot tartalmazó telítetlen vegyületekből egy lépésben előállítható a kívánt karbonsavamid [3]. A homogénkatalitikus reakciók előnyösen alkalmazhatók szteroidok funkcionalizálására is [4].
  TDK munkámban egy alapkutatási szempontból jelentős alapkérdéssel foglalkoztam. Azt vizsgáltam, hogy szteroid–binaftil konjugátumok előállítása esetén megfigyelhető-e valamilyen mértékű diasztereosztereoszelektivitás a centrális kiralitáselemeket tartalmazó, enantiomer-tiszta szteroid és az axiális kiralitáselemet tartalmazó, racém diamino-binaftil aminokarbonilezési reakciójában.

  A fenti szteroid–binaftil konjugátumok szintézisének és nagyműszeres analitikai vizsgálatának kidolgozása szilárd alapot biztosít egyrészt további, lehetséges 5alfa-reduktáz inhibitor hatású, karbonsavamid funkciós csoportot tartalmazó szteroidok szintéziséhez, másrészt az aminokarbonilezési reakciók mechanizmusának alaposabb feltárásához.

